Sak 3 Uttalelser

Styret innstiller på følgende uttalelse:

BPA for ungdom nå!

Brukerstyrt personlig assistanse (BPA) er en lovfestet rettighet som gir personer med funksjonsnedsettelser og kronisk sykdom mulighet til å leve frie og selvstendige liv. På sitt beste er BPA et verktøy for likestilling.

Dessverre ser vi at rettigheten i praksis blir svært ulikt tolket av de ulike kommunene. Mange får ikke assistansen de har krav på, må nedprioritere sosialt liv, eller mister BPA-tilbudet sitt når de flytter til en annen kommune.

Manglende BPA-tilbud kan få særlig store konsekvenser for barn og unge. Mange unge under 18 år opplever å ikke få tildelt BPA, og får dermed ikke levd et vanlig ungdomsliv eller frigjøre seg fra foreldrene. Flere mister BPA-tilbudet sitt i overgangen fra ungdomstiden til voksenlivet, som allerede er en sårbar fase for mange. Unge voksne kan ikke begynne på drømmestudiet, fordi de må bruke timene de har på basale behov. Det er òg vanskelig å få assistanse til å være sosial og delta på fritidsaktiviteter, fordi det ikke anses som viktig.

Unge funksjonshemmede krever at BPA-ordningen forbedres så snart som mulig. Det holder ikke med mindre justeringer. Funksjonshemmede må selv få bestemme når, hvor, hvordan og fra hvem de får assistanse. Vi er glad for at regjeringen har satt et utvalg som skal se på ordningen. Vi forventer at utvalget leverer forslag til hvordan flere ungdommer med behov for det, kan få BPA.

Det haster å gjøre noe med BPA-ordningen!

Unge funksjonshemmede mener at:

* Retten til BPA må utvides til å gjelde alle med et langvarig assistansebehov, uavhengig av hvor mange timer man har behov for.
* Retten til BPA må gjelde uavhengig av hvor man bor. Ingen må kunne miste BPA-tilbudet sitt når de flytter til en annen kommune.
* Det bør komme på plass en forskrift som tydeliggjør hvilke prinsipper BPA skal gis etter, og at funksjonshemmede selv bestemmer over assistansen.
* BPA timer til høyere utdanning er en rettighet.
* Kommunenes kompetanse om BPA som likestillingsverktøy må økes.
* Alle barn og unge under 18 år som har behov for BPA, må få det. Foresattes omsorgsplikt er ikke gyldig grunn til å ikke å innvilge BPA.
* Ungdom må bli hørt i utformingen av assistansetilbudet, og gradvis få mer ansvar etterhvert som de modnes.
* Den enkeltes assistansebehov må være grunnlaget for hvor mye assistanse man får, og sosial deltakelse og fritidsaktiviteter må være inkludert.